section_heading: Povijest Mladih hrvatskih liberala
paragraph_text: Na Saboru MHL-a u Rijeci 1994. godine, za predsjednika MHL-a izabran je Roko Vuletić iz Omiša. On ostavku podnosi 1995. godine, te je na izvanrednom Saboru MHL-a u veljači 1996. godine za predsjednika izabran Boris Hajduković iz Osijeka. Za vrijeme unutarstranačkih sukoba poznatijih kao sukob Budiša-Gotovac, Hajduković se priklanja Gotovčevoj frakciji, koja je poražena na stranačkom saboru. Dolazi i do 7. izvanrednog Sabora MHL-a u Zagrebu u studenom 1997. godine, kada je za predsjednika izabran Zdravko Vukić iz Našica. Nakon pobjede Dražena Budiše za predsjednika HSLS-a, uslijedila je reorganizacija MHL-a, osnovani su brojni ogranci širom Hrvatske. MHL je postao punopravni član Hrvatskog saveza mladeških udruga, a obnovljena su članstva s IFLRY-jem i LYMEC-om. Održane su i brojne akcije kao pomoć knjižnici grada Vukovara.